b'\n_START_ARTICLE_\nAlvar Kolanen\n_START_PARAGRAPH_\nErnst Alvar Kolanen (8. joulukuuta 1921 K\xc3\xa4lvi\xc3\xa4 \xe2\x80\x93 9. joulukuuta 2007) oli suomalainen mainosvalokuvaaja, joka tunnetaan musiikki-, viihde- ja muotimaailman suomalaist\xc3\xa4hdist\xc3\xa4 ottamistaan PR- ja levynkansikuvistaan._NEWLINE_Kolanen astui vapaaehtoisena sotapalvelukseen vuonna 1940 ja palveli linnoitust\xc3\xb6iss\xc3\xa4 sek\xc3\xa4 sittemmin lentomekaanikkona Aunuksen kannaksella. Valokuvaajana h\xc3\xa4n oli itseoppinut. Kolasen kuvauskohteina olivat miltei kaikki Suomen tunnetuimmat iskelm\xc3\xa4laulajat 1950-luvulta 1970-luvun alkuvuosiin, jolloin h\xc3\xa4nen oli terveyssyist\xc3\xa4 lopetettava ty\xc3\xb6t. Kolanen ty\xc3\xb6skenteli levy-yhti\xc3\xb6iss\xc3\xa4 1930-luvulta l\xc3\xa4htien mutta l\xc3\xb6i itsens\xc3\xa4 l\xc3\xa4pi valokuvaajana 1950-luvun puoliv\xc3\xa4liss\xc3\xa4 ty\xc3\xb6skennelless\xc3\xa4\xc3\xa4n Scandia-levy-yhti\xc3\xb6ss\xc3\xa4. H\xc3\xa4nest\xc3\xa4 tuli monen julkisuuden henkil\xc3\xb6n luottokuvaaja, ja h\xc3\xa4n p\xc3\xa4\xc3\xa4si hyvien suhteidensa ansiosta studioty\xc3\xb6n ohella kuvaamaan t\xc3\xa4hti\xc3\xa4 esiintymistilaisuuksissa, televisioty\xc3\xb6ss\xc3\xa4 ja my\xc3\xb6s kulissien takana. Kolasen usein kuvaamia artisteja olivat muiden muassa Irwin, Danny, Kirka, Tapio Rautavaara, Lenita Airisto ja Pirkko Mannola._NEWLINE_Alvar Kolasen puoliso oli Terttu o.s. Arhio vuodesta 1947. Kolasen perilliset ovat koonneet is\xc3\xa4ns\xc3\xa4 t\xc3\xb6ist\xc3\xa4 kaksi valokuvakirjaa ja valokuvan\xc3\xa4yttelyit\xc3\xa4.'